ΚΑΝΟΝΙΣΜΟΣ (ΕΟΚ) αριθ. 878/69 ΤΗΣ ΕΠΙΤΡΟΠΗΣ της 12ης Μαΐου 1969 περί τροποποιήσεως του κανονισμού (ΕΟΚ) αριθ. 837/68 "περί των λεπτομερειών εφαρμογής της εισφοράς στον τομέα της ζάχαρης"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1009/67 του Συμβουλίου της 18ης Δεκεμβρίου 1967 περί κοινής οργανώσεως των αγορών στον τομέα της ζάχαρης(1), όπως τροποποιήθηκε από τον κανονισμό (ΕΟΚ) αριθ. 2100/68(2), και ιδίως το άρθρο 14 παράγραφος 6,

Εκτιμώντας:

ότι το άρθρο 7 παράγραφος 2 δεύτερο εδάφιο δεύτερη φράση του κανονισμού (ΕΟΚ) αριθ. 837/68 της Επιτροπής της 28ης Ιουνίου 1968 περί των λεπτομερειών εφαρμογής της εισφοράς στον τομέα της ζάχαρης(3), διευκρινίζει ότι η περιεκτικότητα σε ξηρά ουσία που προσδιορίζεται για τον υπολογισμό της εφαρμοζομένης εισφοράς στα προϊόντα που απαριθμούνται στο άρθρο 1 παράγραφος 1 υπό δ) του κανονισμού (ΕΟΚ) αριθ. 1109/67 καθορίζεται για τα σιρόπια και τα υποκατάστατα του μελιού, σύμφωνα με την πυκνότητα του διαλύματος που έχει αραιωθεί σε αναλογία επί βάρους 1 προς 1 και, για τα στερεά συστατικά, με αποξήρανση-

ότι αυτή η διάταξη αποδεικνύεται ελλιπής, εφ' όσον δεν προβλέπει καμιά μέθοδο υπολογισμού για άλλα προϊόντα, εκτός από τα σιρόπια, τα υποκατάστατα του μελιού και τα στερεά προϊόντα- ότι είναι λοιπόν απαραίτητο να προδιαγραφεί ότι η περιεκτικότητα σε ξηρά ουσία, πρέπει να προσδιορίζεται για όλα τα μη στερεά προϊόντα σύμφωνα με την πυκνότητα του αραιωθέντος διαλύματος-

ότι στην παράγραφο 4 δεύτερο εδάφιο του εν λόγω άρθρου διατυπώνεται ότι για τον υπολογισμό του ποσού βάσεως της εισφοράς που εφαρμόζεται για τα προϊόντα που απαριθμούνται στο άρθρο 1 παράγραφος 1 υπό δ) του κανονισμού (ΕΟΚ) αριθ. 1109/67, ο μέσος αριθμητικός όρος των εισφορών που καθορίζεται στο πρώτο εδάφιο αυτής της παραγράφου, αντικαθίσταται από την εισφορά που εφαρμόζεται στη λευκή ζάχαρη την προηγούμενη ημέρα του καθορισμού του ποσού βάσεως, αν αυτή η εισφορά παρεκκλίνει κατά 0,40 λογιστικές μονάδες το ελάχιστον από τον προαναφερθέντα μέσο αριθμητικό όρο-

ότι ο σκοπός αυτής της διατάξεως, που είναι να παρακολουθεί όσο είναι δυνατόν περισσότερον εκ του πλησίον την εξέλιξη της αγοράς τη στιγμή του καθορισμού του ποσού βάσεως, δύναται περισσότερο ασφαλώς να επιτευχθεί αν χρησιμοποιεί κανείς την εισφορά που εφαρμόζεται στη λευκή ζάχαρη την ημέρα του καθορισμού του ποσού βάσεως και όχι την ημέρα που προηγείται αυτού του καθορισμού-

ότι τα προβλεπόμενα μέτρα στον παρόντα κανονισμό είναι σύμφωνα με τη γνώμη της επιτροπής διαχειρίσεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 7 παράγραφος 2 δεύτερο εδάφιο δεύτερη φράση του κανονισμού (ΕΟΚ) αριθ. 837/68 αντικαθίσταται από το επόμενο κείμενο:

"Η περιεκτικότητα σε ξηρά ουσία προσδιορίζεται σύμφωνα με την πυκνότητα του διαλύματος που έχει αραιωθεί με αναλογία βάρους 1 προς 1 και για τα στερεά προϊόντα, με ξήρανση."

Άρθρο 2

Στο άρθρο 7 παράγραφος 4 δεύτερο εδάφιο ο όρος "προηγούμενο" αντικαθίσταται με "του".

Άρθρο 3

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 12 Μαΐου 1969.

Για την Επιτροπή

Ο Πρόεδρος

Jean REY

(1) ΕΕ αριθ. 308 της 18.12.1967, σ. 1.

(2) ΕΕ αριθ. Ν 309 της 24.12.1968, σ. 4.

(3) ΕΕ αριθ. Ν 151 της 30.6.1968, σ. 42.